CELEX: 62016TN0287
Language: lv
Date: 2016-05-30 00:00:00
Title: Lieta T-287/16: Prasība, kas celta 2016. gada 30. maijā – Beļģija/Komisija

25.7.2016   
            
            
               LV
            
            
               Eiropas Savienības Oficiālais Vēstnesis
            
            
               C 270/62
            
         Prasība, kas celta 2016. gada 30. maijā – Beļģija/Komisija
   (Lieta T-287/16)
   (2016/C 270/68)
   Tiesvedības valoda – franču
   
      Lietas dalībnieki
   
   
      Prasītāja: Beļģijas Karaliste (pārstāvji – J.-C. Halleux un M. Jacobs, pārstāvji, kuriem palīdz É. Grégoire un J. Mariani, avocats)
   
      Atbildētāja: Eiropas Komisija
   
      Prasītājas prasījumi:
   
   
               —
            
            
               primāri, atcelt Komisijas 2016. gada 17. marta Īstenošanas lēmumu (ES) 2016/417, ciktāl ar to no Beļģijas Karalistei piešķiramā Eiropas Savienības finansējuma tiek izslēgta summa EUR 9 601 619,00 (budžeta postenis 6701);
            
         
               —
            
            
               pakārtoti, daļēji atcelt minēto lēmumu par summas EUR 9 601 619,00 izslēgšanu no [Savienības] finansējuma, ciktāl šajā summā ir ietverti EUR 4 106 470,02, ko ELGF jau iepriekš saņēmis;
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāja izvirza divus pamatus.
   
               1.
            
            
               Ar pirmo pamatu tiek apgalvots Padomes 2005. gada 21. jūnija Regulas (EK) Nr. 1290/2005 par kopējās lauksaimniecības politikas finansēšanu (OV 2005, L 209, 1. lpp.) 31. panta 1. punkta un 32. panta 8. punkta pārkāpums, tāpēc ka Komisija neesot pierādījusi, ka Beļģijas maksājumu aģentūra nav ievērojusi Kopienu tiesības un ka atgūšanas neveikšanas vai pārkāpumu cēlonis būtu bijis Beļģijas Intervences un kompensāciju biroja (Bureau d’intervention et de restitution belge, BIRB) pārkāpums vai nolaidība.
            
         
               2.
            
            
               Ar otro pamatu, kas tiek izvirzīts pakārtoti, tiek apgalvots Regulas Nr. 1290/2005 31. panta 2. punkta un samērīguma principa pārkāpums, tāpēc ka izslēgtā summa neatbilstot konstatētās neatbilstības apmēram un ka tajā neesot ņemti vērā Eiropas Savienībai nodarītie finanšu zaudējumi.